Unes 450.000 persones, segons la Guàrdia Urbana, s'han concentrat aquesta tarda al passeig de Gràcia de Barcelona, i als carrers adjacents, en una manifestació massiva en defensa de l'alliberament dels presidents de l'ANC i Òmnium, Jordi Sànchez i Jordi Cuixart, i en contra de l'aplicació de l'article 155 de la Constitució que suspèn l'autogovern.

El president Carles Puigdemont i tots els consellers del Govern han encapçalat la concentració, en un gest amb escassos precedents. Quan el president ha arribat al passeig de Gràcia, on té lloc la marxa, els concentrats l'han rebut amb aplaudiments i amb crits de "no esteu sols" i de "ni un pas enrere". També hi han estat presents la presidenta del Parlament, Carme Forcadell, i l'alcaldessa de Barcelona, Ada Colau, a més de l'expresident Artur Mas. L'alcaldessa, però, no s'ha posat a la capçalera.

Al llarg de la manifestació s'han sentit crits a favor dels dos empresonats, i també a favor de la independència i de TV3, sobre qui pesa l'amenaça de ser intervinguda. "TV3 sempre serà nostra", han cridat a la televisió catalana. També s'ha sentit el "Mariano Rajoy, que sepas que me voy".

Sánchez i Cuixart han enviat un missatge als manifestant, que ha estat llegit en públic. El president de l'ANC ha demanat diàleg i seguir el procés d'independència. "Estem bé, estem forts", ha afegit. El president d'Òmnium s'ha expressat en termes similars i ha fet una defensa del dret a l'autodeterminació. Dalt l'escenari han pujat les parelles de Sànchez i Cuixart, Txell i Susanna.